**RIIGIMETSA MAJANDAMISE KESKUS**

[raplamaa@rmk.ee](mailto:raplamaa@rmk.ee)

30.01.2024

**Kooskõlastustaotlus (Akimatsi III uuringuruumi varu)**

OÜ J. Viru Markšeideribüroo teostas geoloogilise uuringu Akimatsi III uuringuruumis geoloogilise uuringu loa nr L.MU/518796 alusel. Akimatsi III uuringuruum pindalaga 15,78 ha paikneb Rapla maakonnas Kehtna vallas Hiie külas riigi omandisse kuuluval kinnistul Vahastu metskond 252 (tunnus: 29202:004:0181).

Geoloogilise uuringu tulemusel selgus, et uuringuruumis levib erineva terajämedusega liiv, mille paksus ulatub 3,6 meetrini. Seoses teedeehitusel vajamineva täitematerjali defitsiidiga, on geoloogilise uuringu loa omaniku, Tariston AS soov võtta liiv maavarana arvele aktiivse tarbevaruna võimalikult maksimaalses mahus, hilisema eesmärgiga seda kaevandada.

Uuringu tulemused näitasid, et maavara levik ja liivalasundi suuremad paksused on seotud eelkõige uuringuala keskosa läbiva oosi seljandikuga, mis paikneb osaliselt ka uuringuruumi kaguservast väljaspool. Uuringuruumist jääb seega välja arvestatav kogus maavaravaru, mida oleks võimalik peale uurimist, arvele võtmist ja kaevandamisõiguse saamist kasutada mh ka piirkonna teede korrashoiul ja ehitusel. Tegemist on väikse uuringuruumiga ning selleks, et võimalikku ressurssi maksimaalses mahus ära kasutada soovitakse võtta varu arvele ka uuringuruumist väljaspool 0,5 ha suurusel alal.

Uuringuruumist välja jäävat 0,5 ha suurust ala läbib Villema tee (ID: 4936604). Planeeritavate plokkidega kattuvas osas rajatakse tulevikus kaevandamise ajal asenduseks ümbersõidud, mis säilitaks teele ligipääsu.

Kaevandamisloa saamisel ning maavaravaru ammendamisel kujuneks plaanile märgitud plokkide 6 ja 7 kontuuris karjäärisüvend, mille nõlva kõrgus oleks kaguservas 3 m. Kaevandamisel jäetakse nõlvadele vajalike kaldega tervikud, mis tagavad nõlvade püsivuse. Karjääri põhi on suhteliselt tasane, põhja absoluutkõrgused jäävad 64-67 m vahemikku, väikese langusega põhja suunas. Peale maavaravaru ammendumist on plaanis ala taastada metsamaaks ning tehisveekoguks.

**Eelnevale tuginedes palume kooskõlastust täiendava liivavaru arvele võtmiseks aktiivse tarbevaruna kinnistul Vahastu metskond 252 (tunnus: 29202:004:0181) pindalal 0,5 ha.**

Lugupidamisega

*/allkirjastatud digitaalselt/*

**Carina Potagin**

Geoloog

**OÜ J. Viru Markšeideribüroo**

carina@vmb.ee

Lisa(d):

**Graafiline lisa 1 –** Akimatsi III plaan *(Akimatsi III uuringuruumi topograafiline ja varu arvutuse plaan)*